Tripolitanija

Tripolitanija (arab. طرابلس = Tarābulus) – istorinė Šiaurės Afrikos teritorija prie Viduržemio jūros, nūdienos Libijos sritis šalies šiaurės vakaruose. Sostinė – Tripolis. Regione nuo seno gyveno berberų gentys. VII a. pr. m. e. pakrantėje įsikūrė finikiečių kolonijos, vėliau apjungtos Kartaginos. 146 m. pr. m. e. Tripolitaniją užvaldė Numidija, o vėliau – Roma. 435 m. į teritoriją įsiveržė vandalai, VI a. bizantiečiai, o VII a. arabai užkariavo regioną ir pradėjo islamizaciją. Nuo 1551 m. iki 1912 m. Tripolitaniją valdė Osmanų imperija (nuo 1551 m. iki 1864 m. kaip ejaletą, nuo 1864 m. iki 1912 m. kaip vilajetą). Tripolitanija taip pat žinoma kaip Tripolio karalystė, nors tebuvo Osmanų imperijos provincija, kurią valdė pašos. Nuo 1711 m. iki 1835 m. Karamanlių dinastija valdė sritį kaip tikra paveldimoji monarchija, tačiau nominaliai ji tebebuvo pavaldi Konstantinopoliui. Paskutiniaisiais turkų valdymo metais regionas turėjo autonomiją. Tripolitanija išliko Libijos sritimi iki 1970 m. (vėliau suskaidyta į savivaldybes).